GUÈRRA-E-PATZ-IV-WEB	Li repotèguen qu‟un personatge istoric coma eth, persona plaçada en gradon mès naut possible deth poder uman, qu‟en eth convergien coma un focus de lum enssorbanta es autes lums istoriques, personatge sometut as mès fòrtes influències deth mon dera intriga, de mentides, vantaries, era autosufisença inseparabla deth poder; persona que sentie pesar sus es sues espatles en cada instant dera sua vida, era responsabilitat de guaire se passaue en Euròpa; persona non fictiua, senon viua, un òme que coma toti auie es sòns costums, passions, aspiracions ath ben ara beresa e ara vertat; que non li repotèguen era manca de vertut (es istorians non repotèguen aquerò), senon qu‟era sua concepcion sus eth ben dera umanitat non siguesse hè ciquanta ans era madeisha qu‟aué pòt auer quinsevolh professor que dera sua joenesa s‟age dedicat ara sciéncia, ei a díder, ara lectura de libres e de tèsis, en tot anotar en un quadèrn çò aprenut.